**MNB azonosító kód: R19**

**MÓDSZERTANI SEGÉDLET**

**Nem pénzügyi vállalatok tájékoztató mérlegadatai**

# Általános tudnivalók

### Az adatszolgáltatásban szerepeltetendő adatok

Az adatszolgáltatás az előzetes – évközi negyedéves, illetve év végi – mérlegadatokra vonatkozik. Az adatszolgáltatást a magyar számviteli előírások szerinti éves egyedi beszámolót készítő adatszolgáltatónak a magyar számviteli előírások (HAS) szerinti mérlegadatok, a nemzetközi számviteli sztenderdek (IFRS-ek) szerinti éves egyedi beszámolót készítő adatszolgáltatónak az IFRS-ek szerinti mérlegadatok alapján kell kitöltenie.

Amennyiben az üzleti év végére vonatkozó adatok javítása válik szükségessé, és a javítás idején az éves beszámoló adatai már rendelkezésre állnak, akkor a javítással együtt az adatszolgáltatásban szereplő adatokat egyúttal módosítani kell az éves beszámolóban szereplő adatokra. Egyéb esetben az adatszolgáltatást az éves beszámoló végleges adatai alapján nem kell megismételni.

A jelentést negyedévente kell elkészíteni, és a tárgyidőszakot követő hónap 30. napjáig az adatszolgáltatási rendszeren keresztül beküldeni annak a negyedévnek a megjelölésével, mint vonatkozási idővel, amelyről a jelentés készül (pl. a 2021 I. negyedévéről szóló jelentés vonatkozási ideje 2021N1).

### Az adatok számbavétele

A TAJ táblában az állományi adatokat a tárgynegyedév – ami megegyezik a naptári negyedévvel – utolsó napjára vonatkozóan kell megadni. Az eltérő üzleti évet választó adatszolgáltatónak is a naptári negyedévet kell tárgynegyedévnek venni. Azok az eltérő üzleti évet választó jelentők, akiknél a fordulónap nem esik egybe a naptári negyedév végével, szintén a naptári negyedév végére vonatkozó állományi adatokat kell, hogy szerepeltessék az adatszolgáltatásban. Az eredményben az üzleti év kezdetétől a tárgynegyedév végéig felhalmozott összeget kell jelenteni. (Például a május 31-i mérleg fordulónappal rendelkező adatszolgáltató második negyedévről szóló adatszolgáltatásában csak a júniusi eredmény szerepelhet.)

A bekért mérlegadatok az adatszolgáltató saját, nem konszolidált, összesített (nem csak a külfölddel szemben fennálló), külföldi fióktelepekkel együttes és hazai fizetőeszközben kifejezett (átszámított) tételei. A valutában, devizában fennálló tételek forintra történő átszámítása az adatszolgáltató által használt árfolyamok segítségével, ennek hiányában MNB középárfolyamon történhet. Amennyiben a külföldi fióktelepekkel rendelkező vállalat képes külön, kizárólag a belföldi vállalatrészre vonatkozóan teljes mérleget készíteni úgy, hogy a külföldi fióktelepekkel való kapcsolatát és az ezekhez kapcsolódó részesedési viszonyt a belföldi vállalatrész mérlegében kezeli (integrálja), elektronikus úton tett előzetes bejelentést (e-mail cím: statadatszolg@mnb.hu) követően lehetősége van a TAJ táblában kizárólag a belföldi vállalatrész külföldi fióktelepek nélküli mérlegadatainak jelentésére.

Az ERED táblában a tárgynegyedévi (naptári negyedévi) eredménykimutatás-adatokat kell jelenteni. Az adatszolgáltató saját, nem konszolidált, összesített (nem csak a külfölddel szemben fennálló), külföldi fióktelepekkel együttes tételeit kell jelenteni.

A MAFA és KAFA táblában az adatszolgáltató nem konszolidált, külföldi fióktelepek nélküli forgalmi adatait kell jelenteni.

A termékforgalmon és bérmunkán kívüli – szolgáltatások nyújtásához vagy igénybevételéhez kapcsolódó – ÁFA-regisztrációkon keresztül nem-rezidens vállalatokkal bonyolított értékesítéseket és beszerzéseket nem itt kell feltüntetni, azokat a KSH-nak benyújtandó OSAP 1470 nyilvántartási számú adatszolgáltatásban kell szerepeltetni.

Az egyes táblákban az adatokat millió forintban, egész számra kerekítve kell megadni, N/A (nincs adat) formátum nem rögzíthető.

A külföldi pénznemben nyilvántartott eszközöket és kötelezettségeket, illetve bevételeket és kiadásokat az adatszolgáltató által használt árfolyamon, ennek hiányában az MNB által a tárgynegyedév utolsó napjára vonatkozóan közzétett hivatalos árfolyamon kell forintra átszámítani. Így kell eljárni abban az esetben is, ha az adatszolgáltató nem forintban vezeti a könyveit.

# A tábla kitöltésével kapcsolatos részletes tudnivalók

**TAJ tábla** – Általános, nem konszolidált, külföldi fióktelepekkel együttes mérlegadatok (millió Ft-ban)

01-02. sor: „*Nem pénzügyi eszközök összesen (immateriális javak + tárgyi eszközök + készletek) nettó értéken (01≥02)*”, illetve az „*ebből adott előlegek (immateriális javakra, beruházásokra, készletekre, ha ezek része, HAS)*”

A Nem pénzügyi eszközök összesen kategória együttesen tartalmazza az immateriális javak, tárgyi eszközök és készletek mérlegcsoportok összegét (állományát) az időszak végén, mérleg szerinti nettó értéken.

A 02. sorban a mérleg szerinti immateriális javak, tárgyi eszközök, készletek eszközcsoportokban szereplő adott előlegek együttes összegét (immateriális javakra adott előlegek, beruházásokra adott előlegek, készletekre adott előlegek együtt) szükséges feltüntetni azon adatszolgáltatók esetében, melyek a magyar számviteli szabályok (HAS) szerint készítik el az éves beszámolójukat. IFRS-t alkalmazó adatszolgáltatók esetében az immateriális javakra, beruházásokra, készletekre adott előlegek nem képezik részét a nem pénzügyi eszközöknek, így azokat nem a 02-es soron, hanem a 08-as soron kérjük jelenteni.

A nem pénzügyi eszközök között kell viszont szerepeltetni az IFRS-t alkalmazó adatszolgáltatók esetében az operatív lízing keretében kölcsönadott eszközöket.

03. sor: „*Befektetett pénzügyi eszközök összesen (03≥04+05)*”

A Befektetett pénzügyi eszközök összesen az adatszolgáltató tulajdonában lévő, tartósan (egy éven túl) használni szándékozott pénzügyi eszközöket tartalmazza. Idetartoznak a tartós befektetésnek számító részesedések, tartósan adott kölcsönök, értékpapírok, hosszú lejáratú bankbetétek, illetve egyéb hosszú lejáratú követelések. Idetartoznak az IFRS-t alkalmazó adatszolgáltatók esetében a befektetések és a halasztott adókövetelések is. Ez utóbbi a befektetett pénzügyi eszközök összesen (03-as) sor részét képezi, azonban azt a 03-as sor alábontásaiban már nem kell külön kiemelni. A befektetett pénzügyi eszközöket könyv szerinti nettó (értékhelyesbítéssel, értékelési különbözettel vagy értékvesztéssel korrigált) értéken kell megadni. Ebből ki kell emelni a 04. sorban a tartós részesedéseket és az 05. sorban a tartósan adott kölcsönöket. Ezek együttes értéke kisebb vagy egyenlő, mint a 03. sor összege.

04. sor: „*Tartós részesedések (kapcsolt, illetve bármely részesedési viszonyban lévő vállalkozásokban is)*” – a 03. sor része

Az adatszolgáltató tulajdonában lévő részvények, egyéb részesedések könyv szerinti nettó (értékhelyesbítéssel, értékelési különbözettel vagy értékvesztéssel korrigált) értékét kell megadni, kiemelve a befektetett pénzügyi eszközökből.

05-06. sor: „*Tartósan adott kölcsönök (kapcsolt, illetve bármely részesedési viszonyban álló vállalkozásokkal szemben is) (05≥06)*” – a 03. sor része, illetve az „*ebből külfölddel kapcsolatos tartósan adott kölcsönök*”

és a

11-12. sor: „*Rövid lejáratra adott kölcsönök (kapcsolt, illetve bármely részesedési viszonyban álló vállalkozásokkal szemben is) (11≥12)*” – a 07. sor része, illetve az „*ebből külföldre nyújtott rövid lejáratú kölcsönök*”

Az adott kölcsönök alatt a befektetett pénzügyi eszközök és a követelések között szereplő, bármely belföldi vagy külföldi vállalati partnernek kölcsönadott pénzeszköz állományát kell érteni, ideértve a kapcsolt, illetve bármely részesedési viszonyban lévő vállalkozásokat, illetve az adatszolgáltató munkavállalóit is. Az adatokat mérleg szerinti nettó (értékvesztéssel csökkentett) értéken kell szerepeltetni az adatszolgáltatásban. Adott kölcsönnek számít az adatszolgáltatás szempontjából a vállalkozás által a belföldi és külföldi partnereknek nyújtott hitel, a belföldi és külföldi vállalatnál vezetett elszámolási számla pozitív egyenlege, a cash-pool konstrukcióból adódó, belföldi és külföldi vállalati partnerekkel szemben fennálló követelés állomány, a belföldi és külföldi partnerrel szemben fennálló pénzügyi lízing-, repó- és váltókövetelés, elhelyezett letét, kaució, a részletre, a halasztott fizetéssel történt értékesítés miatti követelés is.

Nem kell szerepeltetni azonban az osztalékkövetelést, a jegyzett tőke emeléséből, illetve leszállításából adódó követelést, az adott előleget és a vevőkövetelést. A 06. és 12. sorban a külfölddel kapcsolatos részt kell kiemelni.

07. sor: „*Követelések összesen (vevők és egyéb rövid lejáratú követelések, pénzügyi eszközök) (07=08+09+11+13)*”

A Követelések összesen az adatszolgáltató által forgóeszköznek minősített, azaz jellemzően éven belüli felhasználásra szolgáló pénzügyi eszközöket tartalmazza az értékpapírok és pénzeszközök kivételével. Ide tartoznak tehát a munkavállalókkal, az állami költségvetéssel vagy üzleti partnerekkel kapcsolatos, különféle szállítási, vállalkozási, szolgáltatási és egyéb szerződésekből jogszerűen eredő, pénzértékben kifejezett fizetési igények. A követeléseket könyv szerinti nettó (értékhelyesbítéssel, értékelési különbözettel vagy értékvesztéssel korrigált) értéken kell megadni. Ebből ki kell emelni a 08. sorban a követelésként elszámolt adott előlegeket, a 09. sorban az áruszállításból és szolgáltatásnyújtásból származó követeléseket, a 11. sorban a rövid lejáratra adott kölcsönöket és a 13. sorban az egyéb követeléseket. Ezek együttes értéke egyenlő a 07. sor összegével.

08. sor: „*Követelésként elszámolt adott előlegek*” – a 07. sor része

Követelésként elszámolt adott előlegként kell kimutatni azokat az üzleti partnereknek adott előlegeket, amelyek nem szerepelnek a tárgyi eszközök, az immateriális javak vagy a készletek mérleg szerinti értékében, azaz az adatszolgáltató a beszámolójában a követelések között szerepelteti ezeket. Amennyiben a magyar számviteli szabályokat követi az adatszolgáltató, akkor ebben a sorban a szolgáltatásra adott előlegeket kell feltüntetni. Amennyiben a nemzetközi számviteli szabályok alapján készíti egyedi beszámolóját az adatszolgáltató, akkor valamennyi adott előleget ebben a sorban kell kimutatni. IFRS-t alkalmazó adatszolgáltatók esetében az immateriális javakra, beruházásokra, készletekre adott előlegeket e soron kell kimutatni.

09-10. sor: „*Követelések áruszállításból és szolgáltatásnyújtásból (kapcsolt, illetve bármely részesedési viszonyban álló vállalkozásokkal szemben is) (09≥10)*” – a 07. sor része, illetve az „*ebből külfölddel kapcsolatos vevő követelések*”

és a

25-26. sor: „*Kötelezettségek áruszállításból és szolgáltatásnyújtásból (kapcsolt, illetve bármely részesedési viszonyban álló vállalkozásokkal szemben is) (25≥26)*” – a 23. sor része, illetve az „*ebből külfölddel kapcsolatos szállítói kötelezettségek*”

Az áruszállításból és szolgáltatásnyújtásból származó követelések és kötelezettségek időszak végi állományát kell itt jelenteni, beleértve a kapcsolt, illetve bármely részesedési viszonyban lévő vállalkozásokkal szemben fennálló ilyen típusú követelések, illetve kötelezettségek állományát is. A 10. és 26. sorban a külfölddel kapcsolatos tételeket kell kiemelni. A követeléseket mérleg szerinti nettó (értékvesztéssel csökkentett) értéken kell jelenteni.

13. sor: „*Egyéb követelések*” – a 07. sor része

Egyéb követelésként kell kimutatni minden olyan követelést, amely nem sorolható az adott előlegek, a vevőkövetelések és az adott kölcsönök közé. Ide tartozik különösen a munkavállalók felé fennálló egyéb követelés, a visszaigényelt adó, az igényelt, de még nem teljesített támogatás értéke, a származékos ügyletek pozitív értékelési különbözete, a követelések értékelési különbözete, illetve az osztalékkövetelés is.

14-15. sor: „*Értékpapírok (forgóeszközök része) (14≥15)*”, illetve az „*ebből saját és idegen részvények, részesedések*”

Az Értékpapírok között kell feltüntetni az adatszolgáltató tulajdonában lévő valamennyi rövid lejáratra tartott értékpapírt, részesedést, részvényt, üzletrészt; a 15. soron mindebből ki kell emelni a saját és az idegen részvények, üzletrészek értékét.

16-17. sor: „*Pénzeszközök összesen (16≥17)*”, illetve az „*ebből pénztári készpénz állománya (forint, valuta együtt)*” – a 16. sor része

Pénzeszközként a bankszámlák pozitív egyenlege, a belföldi és külföldi bankbetétek és csekkek, illetve a pénztári készpénz állománya mutatható ki, könyv szerinti nettó értéken. Az értékpapírok és a vállalati partnernél vezetett elszámolási számlák, cash-pool számlák nem képezhetik részét a pénzeszközöknek. Ebből kiemelve a 17. sorban kell megadni az adatszolgáltató pénztári készpénz állományának adatait. A pénzeszközökből nem tartoznak ide a számlák, bankbetétek és csekkek, csak a házipénztárban lévő forint és valuta készpénz. A valuta állományt a negyedév végén forintra átszámítva, a forint készpénzzel együtt, millióra kerekítve kell megadni.

18. sor: „*Aktív időbeli elhatárolások*”

E soron kell szerepeltetni az aktív időbeli elhatárolások értékét. IFRS-eket alkalmazó adatszolgáltató csak akkor rögzíthet itt értéket, ha az aktív időbeli elhatárolást a számviteli mérlegében is elkülönítve tünteti fel.

19-21., 23. sor: „*Kötelezettségek összesen (19=20+21+23)*”, „*Hátrasorolt kötelezettségek összesen*”, „*Hosszú lejáratú kötelezettségek összesen (21≥22)*”, illetve „*Külföldről felvett hosszú lejáratú hitelek, kölcsönök*” – a 21. sor része, és „*Rövid lejáratú kötelezettségek összesen (23=24+25+27+29)*” – a 19. sor részei

A Kötelezettségek összesen soron belüli hátrasorolt, hosszú, illetve rövid lejáratú kötelezettségek tartalmát a saját tőkével összhangban kell meghatározni oly módon, hogy a saját tőkében foglalt tőkeelemek, tőkeinstrumentumok ne szerepeljenek a kötelezettségek között. Amennyiben az adatszolgáltató hátrasorolt kötelezettséget (20. sor) nem tud elkülöníteni, akkor valamennyi éven túli lejáratú kötelezettségét besorolhatja a hosszú lejáratú kötelezettségek (21. sor) közé. Az adatszolgáltató által kibocsátott értékpapírok (kötvények) állománya nem szerepelhet a hiteltartozások között. A rövid lejáratú kötelezettségek összesen (23.) sorból ki kell emelni a 24. sorban a vevőktől kapott előlegeket, a 25. sorban az áruszállításból és szolgáltatásnyújtásból származó kötelezettségeket, a 27. sorban a rövid lejáratra kapott hiteleket, kölcsönöket és a 29. sorban az egyéb rövid lejáratú kötelezettségeket. Ezek együttes értéke egyenlő a 23. sor összegével. Az adatszolgáltatás szempontjából ide (19-21., 23. sor) tartozik a pénzügyi lízing kötelezettség feltüntetése is.

22. sor: „*Külföldről felvett hosszú lejáratú hitelek, kölcsönök*” – a 21. sor része

A hosszú lejáratú kötelezettségek között szereplő bármely külföldi partnertől felvett hitel és kölcsön típusú tartozások együttes összegét kell szerepeltetni ezen a soron. Figyelembe kell venni a részesedési viszonyban lévő vállalkozásoktól felvett kölcsönöket is.

24. sor: „*Vevőktől kapott előlegek*” – a 23. sor része

A számviteli előírások szerinti tartalommal kell kitölteni ezt a sort, ideértve a részesedési viszonyban lévő vállalkozásokkal szembeni ilyen típusú kötelezettségeket is.

27-28. sor: „*Rövid lejáratra kapott hitelek, kölcsönök (kapcsolt, illetve bármely részesedési viszonyban álló vállalkozásokkal szemben is) (27≥28)*” – a 23. sor része, illetve az „*ebből külföldről felvett rövid lejáratú hitelek, kölcsönök*”

A rövid lejáratú kötelezettségek között szereplő, bármely hitelezővel szemben fennálló hitelek, kölcsönök együttes állományát kell jelenteni. A kapcsolt és egyéb részesedési viszonyban lévő vállalkozásokkal szembeni ilyen típusú kötelezettségeket is figyelembe kell venni. Az adatszolgáltató által kibocsátott értékpapírok (kötvények) állománya nem szerepelhet a hiteltartozások között. A cash pool-ból származó kötelezettségeket a 27. soron szükséges jelenteni, melyből az alábontó 28. soron kell kimutatni a külföldről felvett rövid lejáratú hiteleket, kölcsönöket. Az adatszolgáltatás szempontjából ide (27-28. sor) tartozik a pénzügyi lízing kötelezettség feltüntetése is.

29. sor: „*Egyéb rövid lejáratú kötelezettségek*” – a 23. sor része

Egyéb rövid lejáratú kötelezettségként kell kimutatni minden olyan rövid lejáratú kötelezettséget, amely nem tartozik a vevőktől kapott előlegek, a szállítói tartozások vagy a kapott hitelek, kölcsönök közé. Ide tartozik különösen a [munkavállaló](https://www.rsm.hu/kisokos/munkavallalo)kkal, a [költség](https://www.rsm.hu/kisokos/koltseg)vetéssel, az önkormányzatokkal kapcsolatos elszámolások, valamint az utólag adott engedmény miatti kötelezettség, az adatszolgáltatót terhelő egyéb kötelezettségek (biztosítóval szembeni kötelezettség, kártérítés, pénzügyi intézmény felé fennálló egyéb kötelezettség) összege, továbbá a származékos ügyletek negatív értékelési különbözete, a kötelezettségek értékelési különbözete és a jóváhagyott osztalékból származó tulajdonosokkal szembeni kötelezettség.

30. sor: „*Passzív időbeli elhatárolások*”

E soron kell szerepeltetni a passzív időbeli elhatárolások értékét. IFRS-eket alkalmazó adatszolgáltató csak akkor rögzíthet itt értéket, ha a passzív időbeli elhatárolást a számviteli mérlegében is elkülönítve tünteti fel.

31-37. sor: „*Jegyzett tőke*”, „*Visszavásárolt saját részvény, részesedés névértéken*”, „*Tőketartalék*”, „*Eredménytartalék*”, „*Egyéb tartalékok és tőkeelemek*”, „*Évközi (előzetes) eredmény (éven belül halmozott, osztalékkal együtt)*”, „*Évközi (előzetes) saját tőke (37=31+33+34+35+36)*”

A számviteli törvény által definiált saját tőkét és annak részeit kell ezeken a sorokon szerepeltetni. Amennyiben az adatszolgáltató IFRS-ek szerinti éves beszámolót készít, akkor az annak megfelelő saját tőkét kell a táblában szerepeltetni.

A „Visszavásárolt saját részvény, részesedés névértéken” (32.) soron a vállalat által visszavásárolt saját részvény, részesedés névértékét kell feltüntetni a részvény, részesedés értékesítéséig vagy bevonásának cégbírósági bejegyzéséig. A tájékoztató sort a vállalat által alkalmazott számviteli előírásoktól függetlenül ki kell tölteni.

Az évközi (előzetes) eredmény (36. sor) az üzleti év első napjától a tárgynegyedév utolsó napjáig tartó időszak alatt felhalmozódott, tárgyidőszakra vonatkozó, eredményt terhelő adófizetési kötelezettséggel korrigált, de osztalékfizetéssel nem csökkentett eredmény. A jelentett eredményben − és így a számított saját tőkében is − az üzleti évre vonatkozóan esetlegesen már megszavazott, vagy akár már (osztalékelőleg formájában) ki is fizetett osztaléknak, tulajdonosi jövedelemnek benne kell lennie. Amennyiben év közben, illetve az adatszolgáltatás határidejéig nem készül teljes körű zárás, az eredmény meghatározásánál becslést kell alkalmazni a pontosabb adatok megadása érdekében.

38. sor: „*Céltartalékok (HAS)*”

Céltartalékok között kell jelenteni az adatszolgáltató által a várható kötelezettségekre és a jövőbeni költségekre és az egyéb célból képzett céltartalékok összegét, amennyiben az adatszolgáltató a magyar számviteli szabályokat alkalmazza. Amennyiben az adatszolgáltató az IFRS-eket alkalmazza, a céltartalékokat a hosszú vagy a rövid lejáratú kötelezettségek között kell jelentenie.

39. sor: „*Mérlegfőösszeg (39=01+03+07+14+16+18 és 39=19+30+37+38)*”

Év közben az eszközök és a források egy részének esetleges becslése miatt becslést is tartalmazhat. Fenn kell azonban állnia a táblán belül az alábbi összefüggéseknek:

* 39. sor = 01. sor + 03. sor + 07. sor + 14. sor + 16. sor + 18. sor és
* 39. sor = 19. sor + 30. sor + 37. sor + 38. sor

E sornak tartalmaznia kell a magyar számviteli előírások (HAS) szerinti éves egyedi beszámolót készítő adatszolgáltatók esetében az aktív és a passzív időbeli elhatárolások értékét is.

**ERED tábla – Általános, nem konszolidált eredménykimutatás-adatok**

01-04. sor: *„Értékesítés (nettó) árbevétele (tárgynegyedévi bevétel) (1=2+3+4)”, „ebből export árbevétel (tárgynegyedévi bevétel)”, „ebből forintban számlázott belföldi árbevétel (tárgynegyedévi bevétel)”, „ebből devizában számlázott belföldi árbevétel (tárgynegyedévi bevétel)”*

Az adatszolgáltató tevékenységéből adódó tárgynegyedévi értékesítés nettó árbevételét kell megadni az 01. sorban, emellett, ennek részeként ki kell emelni az export árbevétel (02. sor) és a belföldi árbevétel forintban (03. sor) és devizában (04. sor) számlázott vagy szerződött értékét. Az egyes értékek jelentése során a kiszámlázott árbevétel mellett az elhatárolást is figyelembe kell venni.

05-06. sor: *„Anyagjellegű ráfordítások (tárgynegyedévi ráfordítás) (5≥6)”, „ebből import ráfordítás (tárgynegyedévi ráfordítás)”*

Itt kell jelenteni a tárgynegyedévben keletkezett anyagjellegű ráfordításokat (anyagköltséget, igénybevett szolgáltatások értékét, az eladott áruk és szolgáltatások beszerzési értékét), a 06. soron kiemelve abból az importból származó ráfordításokat. Az import beszerzések értéke becslés útján is meghatározható.

07. sor: *„Személyi jellegű ráfordítások (tárgynegyedévi ráfordítás)”*

E soron kell kimutatni a személyi jellegű ráfordítások tárgynegyedévben felmerült értékét.

08. sor: *„Működési (üzemi, üzleti) eredmény (tárgynegyedévi eredmény)”*

A tárgynegyedévben keletkezett működési (üzemi, üzleti) eredményt e soron kell ismertetni.

09-10. sor: *„Kapott kamatok, kamatjellegű bevételek (tárgynegyedévi bevétel) (09≥10)”, „ebből külföldről kapott kamatok (tárgynegyedévi bevétel)”*

A tárgynegyedévben kapott kamatok, kamatjellegű bevételek értékét a 09. soron kell megadni, ebből a 10. soron ki kell mutatni a külföldről kapott kamatok értékét. A jelentett értékben figyelembe kell venni a kapott késedelmi kamatot is.

11-12. sor: *„Kapott osztalék, részesedés (tárgynegyedévi bevétel) (11≥12)”, „ebből külföldről kapott osztalék, részesedés (tárgynegyedévi bevétel)”*

A tárgynegyedév során kapott osztalék, részesedés számszerűsítését a 11. soron kell elvégezni, ebből a 12. soron a külföldről kapott osztalékot, részesedést kell kiemelni.

13-14. sor: *„Fizetett kamatok, kamatjellegű ráfordítások (tárgynegyedévi ráfordítás) (13≥14)”, „ebből külföldre fizetett kamatok (tárgynegyedévi ráfordítás)”*

A fizetett kamatok, kamatjellegű ráfordítások összegét a 13. soron kell szerepeltetni, ennek részeként a külföldre fizetett kamatok értékét a 14. soron kell kimutatni. A jelentett értékben figyelembe kell venni a fizetett késedelmi kamatot is.

15-16. sor: *„Tárgynegyedévben megszavazott (jóváhagyott) osztalék, részesedés”, „Tárgynegyedévben kifizetett osztalék, részesedés (tárgynegyedévi pénzforgalmi kiadás)”*

E sorokban szükséges jelenteni a tárgynegyedévben megszavazott (jóváhagyott) (15. sor), illetve a tárgynegyedévben ténylegesen kifizetett (16. sor) osztalékot, részesedést (tárgynegyedévi pénzforgalmi kiadást). Amennyiben az adatszolgáltató a tárgynegyedévben osztalékelőleget fizet, azt is a fizetett osztalék (16.) soron kell jelenteni.

**MAFA tábla** – Nem pénzügyi vállalatok tájékoztató mérlegadatai (Nem rezidens vállalkozás hazai áfa-regisztrációjával kapcsolatos forgalom)

A táblában a nem-rezidens vállalkozások által Magyarországon létrehozott ÁFA-regisztrációkon keresztül lebonyolított értékesítési és beszerzési forgalmat kell – bérmunka forgalom esetén termék és bérmunkadíj bontásban – (ÁFA-regisztrációs) partnerenként jelenteni. A tábla kitöltésére az összesítetten 250 millió forintot meghaladó, Magyarországon létrehozott ÁFA-regisztrációkon keresztül történő értékesítési vagy beszerzési forgalmat lebonyolító adatszolgáltatók kötelezettek.

Bérmunka esetében a termékértékesítés a bruttó, azaz a bérmunkaanyagot is magában foglaló értéket, a beszerzés pedig a beérkezett bérmunkaanyagok értékét jelenti. A bérmunkadíj a hozzáadott értéket, azaz a feldolgozási díjat és a saját tulajdonú beépített termék értékét is tartalmazza.

Ugyanitt kell jelenteni a mérlegben elszámolt értékesítést az EU-n kívüli országba történő kiszállítás esetében, ha a kiviteli vámokmányokat az adatszolgáltató a saját nevében állítja ki, de a kísérő számla a (cégcsoportba tartozó) nem-rezidens partner nevében került kiállításra a külföldi fél részére.

A nem-rezidens vállalkozások azonosítójaként és neveként az R01 MNB azonosító kódú adatszolgáltatásban jelentett azonosítót és nevet kell használni.

**KAFA tábla** – Nem pénzügyi vállalatok tájékoztató mérlegadatai (Az adatszolgáltató külföldön bejegyzett áfa-regisztrációival kapcsolatos forgalom)

A táblában a rezidens vállalkozások által külföldön létrehozott ÁFA-regisztrációkon keresztül lebonyolított értékesítési és beszerzési forgalmat kell – termék és bérmunkadíj bontásban – (nem-rezidens) partnerenként jelenteni. A tábla kitöltésére az összesítetten 250 millió forintot meghaladó, külföldön létrehozott ÁFA-regisztrációkon keresztül történő értékesítési vagy beszerzési forgalmat lebonyolító adatszolgáltatók kötelezettek.

Értékesítésként a Magyarországról induló, itt gyártott, vásárolt vagy raktározott, továbbá a passzív bérmunka ügylet keretében Magyarországról kiszállított alapanyagokat, illetve azok segítségével külföldön előállított termékek nem-rezidens vevőknek külföldön történő értékesítését kell jelenteni.

Beszerzésként a nem-rezidens eladóktól külföldön beszerzett és Magyarországra behozott áruk, továbbá passzív bérmunka ügylet keretében külföldön feldolgozott és Magyarországra behozott áruk összegét kell feltüntetni. A bérmunkadíj a hozzáadott értéket, azaz a feldolgozási díjat és a nem-rezidens feldolgozó saját tulajdonában lévő beépített termékek értékét is tartalmazza.

Az országkódok listáját a 3. melléklet 4.2 pontja szerinti, az MNB honlapján közzétett technikai segédlet tartalmazza.

A hibátlan beküldést elősegítő ellenőrzési szabályokat a 3. melléklet 5. pontja szerinti, az MNB honlapján közzétett technikai segédlet tartalmazza.

**Mintafájl – 2021:** 